A BIZOTTSÁG HATÁROZATA
(2009. április 20.)
a 2342/2002/EK, Euratom rendelet 168. cikke (1) bekezdése c) pontja alapján az állat-egészségügyi eljárások számítógépesítéséhez, az állatbetegségek bejelentő rendszeréhez, a kommunikációs intézkedésekhez, a tanulmányokhoz és értékelésekhez, valamint az OIE-nek adott közvetlen támogatáshoz nyújtandó, 2009. évi közösségi pénzügyi hozzájárulásról
(2009/333/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 17. és 20. cikkére, 37. cikkének (2) bekezdésére és 37a. cikkének (2) bekezdésére,
mivel:
(1)
A 90/424/EGK határozat megállapítja azokat az eljárásokat, amelyek a Közösség által az egyes állat-egészségügyi intézkedésekhez - elsősorban az állat-egészségügyi információs politika, az állatjólét és az élelmiszer-biztonság, a műszaki és tudományos intézkedések és az ellenőrzés tekintetében - nyújtott pénzügyi hozzájárulást szabályozzák.
(2)
A 90/424/EGK határozat 16. cikke szerint a Közösség pénzügyi hozzájárulást nyújt az állategészségügy, az állatok jóléte, valamint az állati eredetű termékek élelmiszer-biztonsága területére vonatkozó információs politika létrehozásához, az állatvédelmi vonatkozású jogszabályok előkészítéséhez és kidolgozásához szükséges tanulmányok elkészítését is beleértve.
(3)
Ezért indokolt, hogy a Közösség a 2009. évben finanszírozást nyújtson az élelmiszer-biztonság, az állategészségügy és állatjólét, valamint az állattenyésztési technika területét érintő tanulmányokhoz, hatásvizsgálatokhoz, értékelésekhez és információs politikához. Meg kell határozni az ezen intézkedésekhez rendelhető maximális összeget.
(4)
A közösségi haszonállat-jóléti szabályozás általános felülvizsgálatáról, illetve a haszonállat-jóléti mutatóknak a szabályozásba való beillesztéséről megvalósíthatósági tanulmányt kell készíteni. Emellett hatásvizsgálati tanulmányt kell készíteni az állatoknak a szállítás és leölés során való kíméletéről a tenyésztett halakra vonatkozóan. E tanulmányok alá fogják támasztani az állatjólétért és az állatok védelméért 2006 és 2010 között folytatott közösségi cselekvési tervben szereplő fellépéseket.
(5)
Az állatjólétért és az állatok védelméért 2006 és 2010 között folytatott közösségi cselekvési terv (2) előírja nevezetesen az előrehaladás értékelését, illetve a program 2010. utáni folytatását. Ezért 2010-ig átfogóan értékelni kell a közösség állatjóléti politikáját.
(6)
Az Európai Unió új állat-egészségügyi stratégiájáról (2007-2013) - melynek alapelve: „jobb megelőzni, mint gyógyítani” - szóló, az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának címzett bizottsági közlemény (3) szerint ki kell alakítani egy általános közösségi állat-egészségügyi jogszabályt, valamint a felelősségvállalási és költségmegosztási kritériumok harmonizált uniós keretét. Ezért az általános közösségi állat-egészségügyi jogszabály hatásvizsgálatát alátámasztó tanulmányt, továbbá a 90/424/EGK határozat felülvizsgálatára vonatkozó megvalósíthatósági tanulmányt kell készíteni.
(7)
A 90/424/EGK határozat felülvizsgálatára vonatkozó megvalósíthatósági tanulmány kivételével valamennyi tanulmány egyedi szerződés tárgyát képezi a DG SANCO értékelésre, hatásvizsgálatra és kapcsolódó szolgáltatásokra irányuló keretszerződése 3. tételének (Élelmiszerlánc) keretében (amelyre 2004-ben ajánlati felhívást írtak ki). Ezeket az egyedi szerződéseket a Bizottság és a kiválasztott ajánlattevő köti meg a keretszerződésben meghatározottak alapján. 2009-ben ajánlati felhívást kell kiírni a 90/424/EGK határozat felülvizsgálatára vonatkozó megvalósíthatósági tanulmány elkészítésére.
(8)
A 90/424/EGK határozat 37a. cikke (1) bekezdésének b) pontja úgy rendelkezik, hogy közösségi pénzügyi hozzájárulás nyújtható olyan állat-egészségügyi eljárások számítógépesítéséhez, amelyek integrált számítógépes állat-egészségügyi rendszerek - köztük adott esetben a nemzeti adatbázisokkal kialakított interfészek - üzemeltetésével, igazgatásával és karbantartásával függnek össze. Ezért rendelkezésre állása, biztonságossága és naprakész állapotának fenntartása érdekében közösségi pénzügyi hozzájárulást kell adni a TRACES (Trade Control and Expert System, kereskedelem-ellenőrzési és szakértői rendszer) integrált számítógépes állat-egészségügyi rendszer üzemeltetéséhez, igazgatásához és karbantartásához, amelyet az integrált számítógépes állat-egészségügyi rendszer kifejlesztéséről szóló, 2002. december 30-i 2003/24/EK bizottsági határozat (4) hozott létre.
(9)
A 90/424/EGK határozat 37. cikkének (1) bekezdése szerint közösségi pénzügyi hozzájárulásban részesülhet a belső piac megvalósításának céljával a Közösségen belüli élőállat-kereskedelem állat-egészségügyi ellenőrzéseire vonatkozó jogszabályok szerinti, az állatok azonosítására és a betegségek bejelentésére vonatkozó rendszerek bevezetése. Ezért közösségi pénzügyi hozzájárulást kell nyújtani az állatbetegségek bejelentő rendszerének (ADNS, animal disease notification system) a szükséges technikai fejlesztésekkel való frissítéséhez, ami az állatbetegségek kódolt formájának és bejelentésük kódjainak a 82/894/EGK tanácsi irányelvnek (5) megfelelően történő meghatározásáról szóló, 2005. március 1-jei 2005/176/EK bizottsági határozaton alapul.
(10)
Az EU új állat-egészségügyi stratégiájáról (2007-2013) szóló közlemény elismeri a polgárok, a civil társadalmi szervezetek és az Európai Közösség intézményei (elsősorban a Bizottság) közötti párbeszéd fontosságát. Ezért hatékony kommunikációs stratégiára van szükség az állat-egészségügyi kérdéseknek, illetve az állat-egészségügyi stratégia elveinek az érdekelt felekhez, szervezetekhez és a társadalom egészéhez való eljuttatásához.
(11)
A 90/424/EGK határozat 19. cikkének értelmében a Közösség végezhet olyan műszaki és tudományos tevékenységeket, amelyek a Közösség állat-egészségügyi jogszabályai és az állat-egészségügyi oktatás vagy képzés fejlesztéséhez szükségesek, illetve segítheti a tagállamokat vagy a nemzetközi szervezeteket ilyen tevékenységekben.
(12)
Az állategészségügy nemzetközi szintű javításáért felelős kormányközi szervezet az Állat-egészségügyi Világszervezet (OIE), amelyet a Kereskedelmi Világszervezet (WTO) a nemzetközi állat- és állati eredetű termékkereskedelem normáinak felállítása terén referenciaszervezetként ismer el.
(13)
Az OIE nemzetközi konferenciát tervez a száj- és körömfájásról. E konferencia támogatni fogja az EU új állat-egészségügyi stratégiájáról (2007-2013) szóló közleményben meghatározott fellépéseket. Ezért indokolt, hogy a Közösség hozzájáruljon e kezdeményezéshez annak érdekében, hogy jobb védelmet lehessen nyújtani e betegséggel szemben. Ezért a Közösségnek támogatnia kell az OIE e kezdeményezését.
(14)
Az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet (6) végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet 168. cikke (1) bekezdésének c) pontjában említetteknek megfelelően az OIE e téren tényleges monopolhelyzetben van, ezért nincs szükség ajánlattételi felhívásra ahhoz, hogy a Közösség hozzájárulhasson a száj- és körömfájásról szóló nemzetközi konferencia szervezéséhez és megtartásához.
(15)
E határozat az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet (7) 75. cikkének, illetve a 2342/2002/EK, Euratom rendelet 90. cikkének értelmében vett finanszírozási határozatnak minősül.
(16)
Az e határozatban előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
A KÖVETKEZŐKÉPPEN HATÁROZOTT:
1. cikk
Legfeljebb 250 000 EUR összegű közösségi pénzügyi hozzájárulást hagynak jóvá a közösségi haszonállat-jóléti szabályozás általános felülvizsgálatáról, illetve a haszonállat-jóléti mutatóknak a szabályozásba való beillesztéséről szóló megvalósíthatósági tanulmány elkészítéséhez.
2. cikk
Legfeljebb 150 000 EUR összegű közösségi pénzügyi hozzájárulást hagynak jóvá hatásvizsgálati tanulmány készítéséhez az állatok szállítás és leölés során való kíméletéről a tenyésztett halakra vonatkozóan.
3. cikk
Legfeljebb 350 000 EUR összegű közösségi pénzügyi hozzájárulást hagynak jóvá a közösségi állatjóléti politika értékeléséről szóló tanulmány készítéséhez.
4. cikk
Legfeljebb 150 000 EUR összegű közösségi pénzügyi hozzájárulást hagynak jóvá az általános közösségi állat-egészségügyi jogszabály hatásvizsgálatát támogató tanulmány készítéséhez.
5. cikk
Legfeljebb 250 000 EUR értékű közösségi pénzügyi hozzájárulást hagynak jóvá a 90/424/EGK határozat felülvizsgálatára vonatkozó megvalósíthatósági tanulmány készítéséhez.
6. cikk
Közösségi pénzügyi hozzájárulást hagynak jóvá a 2003/24/EK határozattal létrehozott TRACES-rendszer üzemeltetésére, igazgatására és karbantartására a következő összegek és célkitűzések szerint:
a)
600 000 EUR az üzemeltetésre;
b)
450 000 EUR a felhasználóknak nyújtott segítség keretében a szükséges logisztikai támogatás megszerzésére;
c)
400 000 EUR a rendszernek a jogi és műszaki fejlődéshez való igazításához szükséges karbantartási támogatás megszerzéséhez;
d)
380 000 EUR a szükséges adatfeldolgozási fejlesztésekhez;
e)
300 000 EUR a nemzeti szarvasmarha-azonosítási adatbázisok közötti interfész kialakításához;
f)
120 000 EUR az informatikai licenszek beszerzéséhez.
7. cikk
270 000 EUR összegű közösségi pénzügyi hozzájárulást hagynak jóvá a 2005/176/EK határozaton alapuló állatbetegség-bejelentő rendszer (ADNS, animal disease notification system) frissítésére.
8. cikk
A Bizottság által az illetékes hatóságok és az állampolgárok tájékoztatására, az állategészségüggyel és az állatjóléttel kapcsolatos közösségi jogszabályokra vonatkozó információk közzétételére a következő összegeket és célkitűzéseket hagyják jóvá:
-
1 400 000 EUR kiadványokra, továbbá információk és az állat-egészségügyi stratégia közzétételére,
-
150 000 EUR kiadványokra, továbbá információk és az állatjóléti stratégia közzétételére.
9. cikk
Az összes támogatható költség legfeljebb 33 %-át kitevő közösségi társfinanszírozást jelentő 200 000 EUR összegű közösségi pénzügyi hozzájárulást hagynak jóvá az Állat-egészségügyi Világszervezet (OIE) által 2009-ban szervezendő, a száj- és körömfájásról szóló konferenciához.
10. cikk
Az 1-9. cikkben elrendelt pénzügyi hozzájárulásokat az Európai Unió 2009. évi költségvetésének 17 04 02 01 költségvetési tételéből kell finanszírozni.
Az 1., 2., 3. és 4. cikkben elrendelt tanulmányokhoz a nyertes ajánlattevőket a DG SANCO értékelésre irányuló keretszerződése 3. tételének (Élelmiszerlánc) alapján fogják kiválasztani.
Az 5. cikkben elrendelt tanulmányhoz a nyertes ajánlattevőket a 2009. év utolsó trimeszterében egy egyedi szerződésre kiírt ajánlattételi felhívás alapján fogják kiválasztani.
A 6. és 7. cikkben elrendelt végső hozzájárulást a DIGIT alábbi keretszerződéseinek keretében ítélik oda: DI 5370, DI 5711, DI 5712, DI 5716, DI 5717, DI 5719, DI 5720, DI 6350.
11. cikk
A 9. cikkben elrendelt pénzügyi hozzájárulásokhoz ajánlattételi felhívás nélkül kötnek támogatási megállapodást az Állat-egészségügyi Világszervezettel (OIE), mivel az OIE az állategészségügy világszerte megvalósuló javításáért felelős kormányközi szervezet, amely tényleges monopolhelyzetben van.
Kelt Brüsszelben, 2009. április 20-án.